Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta yhteistä hankintasanastoa (CPV) koskevan Euroopan parlamentin ja neuvoston asetuksen antamisesta /* SEK/2002/0687 lopull. - COD 2001/0179 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta yhteistä hankintasanastoa (CPV) koskevan Euroopan parlamentin ja neuvoston asetuksen antamisesta 1- TAUSTA Ehdotus toimitettiin Euroopan parlamentille ja neuvostolle [asiakirja KOM(2001)449 lopullinen - 2001/0179(COD)]: // 03/08/2001. Talous- ja sosiaalikomitea antoi lausuntonsa: // 28/11/2001. Euroopan parlamentti antoi lausuntonsa ensimmäisessä käsittelyssä: // 13/03/2002. // Yhteinen kanta vahvistettiin: // 07/06/2002 2- KOMISSION EHDOTUKSEN TAVOITE Yhteisen hankintasanaston (CPV) tavoitteena on hankintamenettelyjen teknisten vaatimusten yksinkertaistaminen, mikä koskee lähinnä hankintojen kuvauksia ilmoituksissa. Yhteistä hankintasanastoa voidaan siten käyttää sääntöjen soveltamisalueiden määrittelyyn sekä tilastotarkoituksiin. Se parantaa osaltaan tehokkuutta, mihin kuuluu myös sopimusten sisällön helpompi ja tarkempi tunnistaminen. CPV-asetuksen artiklaosan liitteenä olevan yhteisen hankintasanaston pääsanasto perustuu viisitasoiseen hierarkkiseen rakenteeseen, kun taas lisäsanastossa on kaksi tasoa. Komissio suositteli yhteistä hankintasanastoa hyödyllisenä järjestelmänä jo vuonna 1996, ja se sai keskeisen aseman mahdollisten tarjouspyyntöjen hakukriteerinä, vaikka sillä ei ollutkaan kunnollista oikeusperustaa. Asetuksen avulla voidaan nyt siis saattaa julkinen hankintamenettely yhteisen hankintasanaston mukaiseksi. Yhteinen hankintasanasto korvaisi parhaillaan yhteispäätösmenettelyssä olevien hankintadirektiivien mukaisesti muut nykyisin käytössä olevat luokitusjärjestelmät, joita ovat CPA (tilastollinen toimialoittainen tuoteluokitus), NACE (Euroopan yhteisön toimialaluokitus), CPC Prov. (Yhdistyneiden Kansakuntien yhteinen tavaraluokitus) ja CN (yhdistetty nimikkeistö). 3- YHTEISTÄ KANTAA KOSKEVAT HUOMAUTUKSET Neuvoston yhteinen kanta on täysin ehdotuksen tavoitteiden mukainen. Tavoitteena on yksinkertaistaa nykyistä nimikkeistöä ja helpottaa sekä hankintaviranomaisten että taloudellisten toimijoiden työtä. Vahvistetussa tarkistusmenettelyssä annetaan täytäntöönpanovalta komissiolle, jonka on pidettävä hankintasanasto ajan tasalla. Komissiota avustaa julkisyhteisöjen sopimuksia käsittelevä neuvoa-antava komitea. Muutoksiin ja päivityksiin vaikuttavat lähinnä järjestelmän käyttäjien kommentit. Tämä joustava mekanismi, johon on sisällytetty mahdollisuus tuleviin muutoksiin, on hyväksytty täysin sopivana. Sen ansiosta kaikki koodien mahdolliset puutteet korjataan (näitä ei alussa voida välttää, sillä kyseessä on yli 8 200 tavara- , urakka- ja palvelunimikkeen yksityiskohtainen luokitus) sekä parannukset ja mukautukset teknologiseen ja markkinoiden kehitykseen toteutetaan tehokkaasti. Neuvosto on tehnyt vain muutamia pieniä muutoksia artiklaosaan, lähinnä muuttamalla komiteamenettelyä koskevan artiklan vakiosanamuotoa, mikä on pelkästään toimituksellinen muutos, sekä jatkamalla CPV-asetuksen voimaantulon määräpäivää. Jälkimmäistä muutosta perusteltiin sillä, että se helpottaa edelleen CPV:n soveltamista tulevaisuudessa. Nämä muutokset heijastuvat johdanto-osan kappaleiden pienissä muutoksissa, jotka selventävät sen, että CPV otettaisiin käyttöön julkisten hankintojen järjestelmässä julkisia hankintoja koskevien direktiivien kautta ja että direktiivien soveltamisalat säilyisivät muuttumattomina. 4- PÄÄTELMÄ Komissio hyväksyy näin ollen neuvostossa vahvistetun yhteisen kannan.